**ЎЗБЕКИСТОН РЕСПУБЛИКАСИ**

**ОЛИЙ ВА ЎРТА МАХСУС ТАЪЛИМ ВАЗИРЛИГИ**

**ФАРҒОНА ДАВЛАТ УНИВЕРСИТЕТИ**

**АХБОРОТ СОАТИ**

**МАТЕРИАЛЛАРИ**

**№ 7**

***ҲАФТАНИНГ МУҲИМ ВОҚЕАЛАРИ***

**( 31 октябрдан 6 ноябргача)**

**Фарғона – 2017**

**ЎЗБЕКИСТОНДАГИ ИЖТИМОИЙ-ИҚТИСОДИЙ ВА СИЁСИЙ**

**СОҲАЛАРДАГИ ЯНГИЛИКЛАР:**

## ШАВКАТ МИРЗИЁЕВ ЖИЗЗАХДА ШАРОФ РАШИДОВ ҲАЙКАЛИ

## ОЧИЛИШИДА НУТҚ СЎЗЛАДИ

Президентимиз Шавкат Мирзиёевнинг жорий йил 27 мартдаги «Атоқли давлат арбоби ва ёзувчи Шароф Рашидов таваллудининг 100 йиллигини нишонлаш тўғрисида»ги қарорида Жиззах шаҳрида унинг хотирасига бағишланган ёдгорлик мажмуасини барпо этиш ва ҳайкалини ўрнатиш белгиланган эди. Қисқа вақтда шаҳар марказида мазкур мажмуа ва ҳайкал бунёд этилди.

Шароф Рашидов таваллудининг 100 йиллиги доирасида ушбу ҳайкалнинг очилиш маросими бўлди.

Бу ҳақда [ЎзА](http://uza.uz/oz/politics/zhizzakhda-sharof-rashidov-aykali-ochildi-06-11-2017" \t "_blank) хабар бермоқда.

Тадбирда Ўзбекистон Республикаси Олий Мажлиси Сенати аъзолари, Қонунчилик палатаси депутатлари, ҳукумат аъзолари, давлат ва жамоат ташкилотлари вакиллари, меҳнат фахрийлари, адабиёт ва санъат намояндалари, вилоят аҳли, Қорақалпоғистон Республикаси, вилоятлар ва Тошкент шаҳридан келган юртдошларимиз, чет эллик меҳмонлар иштирок этди.

Шароф Рашидовнинг фарзандлари, дўстлари, ҳамкасблари, шогирдлари ва бошқа яқинлари қатнашди.

Маросимда Ўзбекистон Республикаси Президенти Шавкат Мирзиёев нутқ сўзлади.

Давлатимиз раҳбари Шароф Рашидовнинг халқимиз манфаатлари йўлидаги улкан хизматлари ҳақида сўзлади.

Шароф Рашидов оддий халқ орасидан чиққани, ноёб ақл-заковати, меҳнатсеварлиги ва камтарлиги билан катта обрў-эътибор қозонгани, халқимизга садоқат билан ҳалол хизмат қилганини таъкидлади.

Шароф Рашидов умр бўйи ўз халқига, барча соф ниятли инсонларга яхшилик қилиб, уларни улуғ мақсадлар йўлида бирлаштириб, эзгу ишларга сафарбар этиб яшади, дея таъкидлади Шавкат Мирзиёев. Бу олижаноб, донишманд ва бағрикенг инсон, қандай суронли синовларга дуч келган бўлмасин, юксак гуманистик ғояларга доимо содиқ бўлиб, халқимиз қалбида яхши ном, сўнмас хотира қолдирди.

Шароф Рашидов республика раҳбари сифатида зиммасидаги улкан вазифаларга қарамасдан, ўзи бутун борлиғи билан севган адабиётга ҳамиша содиқ қолди. У ўзининг бетакрор истеъдоди билан эзгу қадриятларни тараннум этган роман ва қиссалар, шеър ва достонлар, публицистик мақолалар яратди, деди Президентимиз.

Тадбирда Ўзбекистон Фанлар академияси академиги Оқил Салимов, меҳнат фахрийси Исмоил Жўрабеков, учувчи-космонавт Владимир Жонибеков, меҳнат фахрийси Қаллибек Камалов, Шароф Рашидовнинг қизи, академик Сайёра Рашидова ва бошқалар Шароф Рашидов билан боғлиқ хотиралари, у кишининг ҳаёти ва фаолияти ҳақида сўзлади.

Шароф Рашидов ҳайкалини Ўзбекистон Республикаси Президенти Шавкат Мирзиёев ва Шароф Рашидовнинг қизи Сайёра Рашидова очди.

Ўзбекистон Республикаси Давлат мадҳияси янгради.

Шароф Рашидов ҳайкали пойига гуллар қўйилди.

## МДҲ ҲУКУМАТ РАҲБАРЛАРИ КЕНГАШИНИНГ МАЖЛИСИ

Пойтахтимиздаги «Ўзбекистон» халқаро анжуманлар саройида 3 ноябрь куни Мустақил Давлатлар Ҳамдўстлиги Ҳукумат раҳбарлари кенгашининг навбатдаги мажлиси бўлиб ўтди.

Мажлис ҳукуматлар раҳбарларининг тор доирадаги учрашуви билан бошланди. Унда Арманистон Бош вазири Карен Карапетян, Беларусь Бош вазири Андрей Кобяков, Қозоғистон Бош вазири Бакитжан Сагинтаев, Қирғизистон Бош вазири Сапар Исоқов, Россия Ҳукумати раиси Дмитрий Медведев, Тожикистон Бош вазири Қоҳир Расулзода, Ўзбекистон Бош вазири

Абдулла Арипов, Озарбайжон Бош вазирининг биринчи ўринбосари Ёқуб Эюбов, Туркманистон Вазирлар Маҳкамаси раиси ўринбосари Эсенмурат Оразгелдиев, Молдованинг МДҲ устави доирасидаги ва бошқа органлари ҳузуридаги мухтор вакили Виктор Сороган иштирок этди. Мажлисда МДҲ Ижроия қўмитаси раиси — Ижрочи котиби Сергей Лебедев ҳам қатнашди. Ҳукумат раҳбарлари Ҳамдўстлик мамлакатлари ўртасидаги ўзаро алоқаларнинг долзарб масалалари юзасидан фикр алмашди.

МДҲ Ҳукумат раҳбарлари кенгаши Ҳамдўстлик мамлакатлари ижро ҳокимиятларининг иқтисодий-ижтимоий соҳалардаги ҳамкорлигини ривожлантиришни мувофиқлаштирувчи органидир.

Ҳукумат раҳбарлари кенгаши МДҲ Давлат раҳбарлари кенгашининг топшириқларини амалга оширади, иқтисодиётнинг турли тармоқларини ривожлантириш ва уларни молиялаштириш бўйича қўшма дастурлар қабул қилади. Бундан ташқари, транспорт, алоқа ва энергетика тизимларини ривожлантириш, тариф, кредит-молия ва солиқ сиёсатига оид масалалар бўйича ҳамкорлик қилиш, илмий-технологик маконни яратишга қаратилган механизмларни ишлаб чиқишга йўналтирилган.

Ўзбекистон Мустақил Давлатлар Ҳамдўстлигига кенг қамровли долзарб масалалар бўйича очиқ ва ишончли фикр алмашиш платформаси сифатида қарайди. Мамлакатимиз ташкилотда қатор йўналишлар, жумладан, савдо, инвестициялар, транспорт, туризм, фан, таълим, хавфсизлик каби соҳалар бўйича ўз иштирокини янги сифат босқичига кўтаришни режалаштирган.

Тошкентда биринчи марта ўтказилган МДҲ Ҳукумат раҳбарлари кенгашининг мажлисида аъзо давлатлар ўртасида савдо-иқтисодий муносабатларни ривожлантиришга доир 20 га яқин масалалар кўриб чиқилди.

Кенгайтирилган таркибдаги муҳокамаларда Ҳукумат раҳбарлари халқаро картелларга қарши самарали курашишда дунё ҳамжамияти кучларини бирлаштиришга оид баёнотни муҳокама қилди. Баёнотда МДҲ давлатларида халқаро картелларга қарши курашишда вазиятни яхшилаш бўйича чора-тадбирлар кўзда тутилган. Иштирокчилар Ҳамдўстлик мамлакатлари иқтисодиётининг барқарор ўсишида ҳамкорликдаги чора-тадбирларни амалга оширишдан манфаатдор эканини таъкидлади.

Ҳукумат раҳбарлари 2011 йил 18 октябрда қабул қилинган Эркин савдо зонасига оид шартнома низомлари ижросига доир маълумотни кўриб чиқиб, шартномада савдо мунозараларини ҳал этиш бўйича кўзда тутилган механизмлар томонларнинг шартнома бўйича ўз мажбуриятлари бажарилишига доир келишмовчиликларни тартибга соладиган ўзаро манфаатли самарали восита ҳисобланишини таъкидлади.

Ҳамдўстликка аъзо давлатларнинг нефть ва газ машинасозлиги, мелиорация ва товарларнинг божхона нархлари масалалари каби соҳалар бўйича ҳамкорлик, жумладан, уларнинг ижросига доир дастлабки тадбирлар режаси қўллаб-қувватланди.

Муҳокамаларда Ҳамдўстлик органларининг 2017 йилги ягона бюджетига ўзгартиришлар киритиш, МДҲ органларининг 2018 йилги ягона бюджетини тасдиқлаш ҳамда бош прокурорлар мувофиқлаштирувчи котибияти фаолияти ва МДҲ иштирокчилари Давлатлараро инсонпарварлик ҳамкорлик фонди органлари фаолиятини таъминлашда аъзо давлатлар ҳисса бадалига ўзгартиришлар киритишга доир масалалар устувор аҳамиятга эга экани таъкидланди.

Товарларнинг божхона қийматини белгилаш ва назорат қилиш учун зарур бўлган маълумот алмашиш бўйича келишув лойиҳаси Ҳамдўстлик маконида иқтисодий алоқаларни ривожлантириш учун аҳамиятли саналади. Ушбу ҳужжат аъзо давлатларнинг божхона чегаралари орқали ўтадиган товарларнинг декларация қилинган божхона қиймати ишончлилигини таъминлашда ҳамкорликни мустаҳкамлашга йўналтирилган.

Божхона тўловларини тўлашдан бош тортиш ҳаракатларига қарши курашишга қаратилган ҳужжат МДҲ давлатлари чегараларидан ўтадиган товарларнинг божхона қийматини самарали назорат қилиш имконини беради. Ҳукумат раҳбарлари мазкур ҳужжатни маъқуллади.

Иқтисодий бўлимдан МДҲ ҳудудида эркин савдо режимига бевосита боғлиқ бўлган яна бир ҳужжат ўрин олган бўлиб, бу 2009 йил 20 ноябрда қабул қилинган товарлар ишлаб чиқарилган мамлакатни аниқлаш қоидаларига оид келишувга ўзгартириш киритишга доир баённомадир.

Мажлисда МДҲ доирасида терроризм, экстремизм, шунингдек, уларни молиялаштиришга қарши курашиш бўйича аъзо давлатлар ўртасида маълумот алмашинувини йўлга қўйиш масалалари муҳокама этилди.

Маълумки, ўтган йиллар мобайнида МДҲ ҳудудида замонавий таҳдид ва хавф-хатарларга қарши курашиш, минтақани барқарор иқтисодий ривожлантиришни таъминлаш, ижтимоий-маданий соҳада ҳамкорликни кенгайтириш учун муҳим шартномавий-ҳуқуқий асос яратилди.

Аъзо давлатлар ўртасида идоралараро маълумотлар алмашиш, унинг ҳуқуқий асослари, ахборот алмашинувида халқаро ва миллий қонунчилик тизимига путур етказмаслик ҳолатлари ўрганилмоқда. Шунингдек, мазкур ташаббус доирасида ваколатли идора ва ташкилотларнинг ўзаро маслаҳатлашувини йўлга қўйиш имкониятлари ўрганилмоқда.

Мажлисда МДҲ маконида терроризм ва экстремизм ҳаракатларини молиялаштириш ва қўллаб-қувватлашга уринишлар аъзо давлатларнинг ихтисослаштирилган маълумотлар базаси орқали аниқланиши қайд этилди.

Ўзаро ишонч ва ишчанлик руҳида ўтган музокаралар сўнгида 2020 йилда Мустақил Давлатлар Ҳамдўстлигига аъзо давлатларда аҳолини рўйхатга олишга тайёргарлик кўриш, МДҲга аъзо давлатларда тиббий-ижтимоий ёрдамни янада ривожлантириш, уруш фахрийлари ва уларнинг оила аъзолари турмуш даражасини юксалтириш ҳамда бошқа қатор масалалар бўйича қарорлар қабул қилинди.

Оммавий ахборот воситалари вакиллари билан учрашувда мажлис самарали бўлгани, имзоланган ҳужжатлар МДҲ мамлакатлари ўртасидаги ҳамкорликни янада ривожлантиришга хизмат қилиши таъкидланди.

Ҳукумат раҳбарлари МДҲ Ҳукумат раҳбарлари кенгашининг мажлиси юксак савияда ташкил қилинганини якдил эътироф этиб, самимий меҳмондўстлик учун Ўзбекистон Республикасига миннатдорлик билдирди.

Ҳукумат раҳбарлари кенгашининг навбатдаги мажлисини 2018 йил июнь ойида Тожикистон Республикасида ўтказишга келишиб олинди.

## ҲАМИД ОЛИМЖОН ВА ЗУЛФИЯ ИЖОДИГА ЭҲТИРОМ

Жиззах шаҳрида дилбар шоир, иқтидорли драматург Ҳамид Олимжон ва унинг севимли ёри, шоира Зулфия хотирасига бағишлаб барпо қилинган ёдгорлик мажмуасининг очилиш маросими бўлиб ўтди.

Шу муносабат билан ташкил этилган тадбирда давлат ҳамда жамоат арбоблари, маданият ва санъат вакиллари, ёзувчи-шоирлар, Ҳамид Олимжон ҳамда Зулфия авлодлари, Зулфия номидаги Давлат мукофоти совриндорлари, адабиёт ихлосмандлари қатнашди.

Ўзбекистон Республикаси Президентининг Давлат маслаҳатчиси Х. Султонов, Ўзбекистон Ёзувчилар уюшмаси раиси М. Аҳмедов, Ўзбекистон Журналистлари ижодий уюшмаси раиси С. Ҳакимов ва бошқалар Президентимиз Шавкат Мирзиёев раҳнамолигида миллий адабиётимизни янада равнақ топтириш, халқимизнинг ардоқли ёзувчи ҳамда шоирлари ижодини кенг ўрганиш борасида олиб борилаётган эзгу ишлар маънавий-маърифий соҳалардаги ислоҳотларнинг муҳим қисми эканини таъкидладилар.

Ушбу амалий саъй-ҳаракатлар халқимизнинг улкан бунёдкорлик, яратувчанлик салоҳиятини бадиий асарларда яратишда муҳим омил бўлмоқда.

Давлатимиз раҳбари жорий йилнинг 27 апрелида Жиззах вилоятига ташрифи чоғида адабиётимизнинг улкан намояндалари Ҳамид Олимжон ва Зулфиянинг адабий меросини кенг тарғиб қилиш, шеърларига жо бўлган эзгу тушунчалар моҳиятини ёш авлодга етказиш лозимлигини алоҳида қайд этди. Шу мақсадда шаҳарнинг бу ижодкорлар ҳаёти ҳамда фаолияти билан боғлиқ ҳудудида Ҳамид Олимжон ва Зулфия хиёбони, хиёбон ичида Ҳамид Олимжон ҳамда Зулфия мактаби, мазкур масканларга туташ тарихий бинода уларнинг ижодига бағишланган музейни ташкил этиш таклифини илгари сурган эди. Бу борада ўтган вақт мобайнида кенг кўламли ишлар рўёбга чиқарилди.

— Бугун мамлакатимизда ўзининг ижодий, илмий фаолияти билан маданиятимиз ва санъатимиз ривожига катта ҳисса қўшган буюк сиймолар хотирасини абадийлаштиришга алоҳида эътибор қаратилаяпти, — дейди адабиётшунос олим, ёзувчи ва таржимон Иброҳим Ғофуров. — Бу ҳудуд бекорга танланмаган, шу ерда Ҳамид Олимжоннинг ёшлиги ўтган, Зулфияхоним келинлик даври мана шу ариқлардан сув ташиган. Ана шу боғ ҳудудида халқимизнинг икки оташнафас шоирининг кўплаб асарлари пайдо бўлган. Яна бир муҳим жиҳати шундаки, улуғ ижодкорларнинг бу гўзал ёдгорлиги ўзининг чуқур ҳаётий фалсафаси ва теран бадиий мазмуни билан юртдошларимиз, айниқса, ёш авлодимиз учун севги ҳамда вафо, эзгулик ва эл-юртга фидойилик тимсолига айланади.

Ёдгорлик мажмуаси истеъдодли ҳайкалтарошлар Тўлаган Тожихўжаев ва Тўлаган Ёрқулов томонидан яратилган. Шу куни ёдгорлик пойи турфа гуллар билан тўлди.

Ўзбекистон Республикаси Вазирлар Маҳкамасининг 2017 йил 23 июндаги “Жиззах шаҳрида Ҳамид Олимжон ва Зулфия номидаги она тили ва адабиёти фанини чуқурлаштириб ўқитишга ихтисослаштирилган мактаб-интернатини ташкил этиш тўғрисида”ги қарори билан 4 қаватли замонавий бино қуриб битказилди. Таълим масканида кенг ҳамда ёруғ синфхоналардан ташқари, 100 ўринли ётоқхона ва ошхона, фаоллар зали ҳамда бошқа хоналар бор. Жорий йил 1 октябрдан фаолиятини бошлаган мактаб-интернатнинг 5, 6, 7, 8-синфларига барча шаҳару туманлардан 120 нафар истеъдодли ўғил-қиз қабул қилинди.

Ёш шоирлар тақдирлари туташ устозлар ижодидан шеърлар ўқишди. Ўзбекистон санъат усталари ҳамда истеъдодли ёшлар оташқалб шоирлар шеърларига басталанган қўшиқларни куйлашди.

Тадбирда Жиззах вилояти ҳокими вазифасини бажарувчи Э. Солиев иштирок этди.

**Толибжон ЭРГАШЕВ,**

**«Халқ сўзи» мухбири.**

## ҲАМ ИБРАТ, ҲАМ ҲАВАС

Халқимизнинг оташқалб фарзанди Шароф Рашидовнинг 100 йиллигига бағишлаб Чирчиқ шаҳрида ўтказилган адабий-бадиий кеча барчада катта таассурот қолдирди. Маърифий тадбир иштирокчилари Шароф Рашидовнинг серқирра фаолияти билан яқиндан танишдилар. Энг оғир дамларда мамлакатимизни бошқариб, юртимиз тараққиётига қўшган беқиёс ҳиссаси ҳақида аниқ тасаввурга эга бўлдилар.

Адибнинг ҳаёти ва ижоди, ёзган асарлари тарихига оид ёдномалар ҳеч кимни бефарқ қолдирмади. Ана шундай хотиралардан бирида, турмуш ўртоғи Хурсаной аядан дугоналари:

“Туғилган кунингиз қачон?” деб сўрашганда, ая: “Улар билан ўтказган ҳар куним менинг таваллуд айёмимдир”, деб жавоб бергани кўпчиликда ибратли ўй-кечинмаларни уйғотди.

Айтиш жоизки, улуғ зотнинг “Дугоналар, бормисиз, омонмисиз, Жам бўлишиб, очилиб гулзормисиз?” мисраларига басталанган қўшиқ ҳанузгача халқимиз томонидан севиб куйланади.

— У кишининг оналари тенгдош аёлларга ва сингилларга дугоналар, деб мурожаат қилар эканлар, — дейди Чирчиқ давлат педагогика институти ўқитувчиси Мафтуна Қурбонова. — Оила қўрғонидаги ўзаро муносабатлар ҳам самимияти билан ҳайратга солади.

Ана шундан руҳланган устоз юртимизнинг барча аёллари бир-бирларига дугонадай меҳрибон, ҳамдард ва ҳамнафас бўлишларини истаб, ушбу ашъорни битган бўлсалар, ажаб эмас.

Тадбирда Шароф Рашидовнинг азиз номи Ватанимиз тарихидан муносиб ўрин эгаллаганлиги, авлодлар томонидан ҳурмат ва ғурур билан ёдга олинаётгани таъкидлаб ўтилди.

**Раҳматилла ШЕРАЛИЕВ,**

**«Халқ сўзи» мухбири.**

**РАШИДОВ ШАРОФ РАШИДОВИЧ**

**(24.10. (06.11.) 1917, Жиззах – 31.10.1983, Тошкент)**

***Таниқли партия ва давлат арбоби, ёзувчи. 1935 йили Жиззах педагогика техникумини битириб, мактабда ўқ*итувчилик *қи*лган. *1941 йили Самарқанд давлат университетининг филология факультетини битирган. 1941 – 1942 йиллари Иккинчи жаҳон урушида қатнашган. 1943 йилдан "Ленин йўли” газетасида муҳаррир, 1944 – 1947 йиллари Ўзбекистон Компартияси Самарқанд облать комитетининг секретари, 1947 – 1949 йиллари "Қизил Ўзбекистон” газетасининг муҳаррири, 1950 – 1959 йиллари Ўзбекистон ССР Олий Совети Президиумининг раиси, 1959 – 1983 йиллар Ўзбекистон Компартияси Марказий Комитетининг биринчи секретари лавозимларида ишлаган.***

Шароф Рашидов Ўзбекистонга раҳбарлик қилган чорак аср республикамиз тарихидаги мураккаб даврлардан ҳисобланади. У Ўзбекистон Компартияси Марказий Комитетининг биринчи котиби бўлган 1959 йили СССРда Н.С.Хрушчёв шарофати билан "илиқлик” даври бошланган, Ғарб давлатлари билан тинч – тотув яшаш принципи олға сурилган, мамлакат ичкарисида эса аҳолининг яшаш шароитини яхшилаш учун жиддий ҳаракат бошланган, большевикларнинг коммунизм ҳақидаги эртагига деярли сўнган халқ ишончи қайта жонлана бошлаган эди. Бу ишончни янада кучайтириш учун энг жиддий ҳужжатлардан бирида 1980 йил коммунизм қурилиши ҳақида эълон ҳам қилинган эди.

Ш. Рашидов нисбатан ёш, эътиқодли раҳбар бўлганлиги учун ушбу жараёнга катта шижоат билан киришди. Москвадан режа ҳам белгилаб берилди: 1959 йили етти йиллик режа қабул қилинган бўлиб, унда 1965 йилга келиб Ўзбекистонда пахта етиштириш 1,2 – 1,3 марта ошириш кўзда тутилган эди. Бунинг учун Мирзачўл, Фарғона водийси, Сурхондарё ва Амударёнинг қуйи оқими, Қарши ва Шеробод чўлларида йирик ирригация ва мелиорация лойиҳаларини амалга ошириш ишлари бошлаб юборилди. Чимқўрғон, Тошкент сув омборлари, Жанубий Сурхон ва Каркидон сув омборларининг биринчи навбати,Аму – Қоракўл ва Жанубий Мирзачўл каналлари ҳамда мамлакатда энг йирикларидан бири бўлган Аму – Бухоро машина канали ишга туширилди. Сув омборларининг умумий ҳажми икки мартага оширилди. Минглаб гектар янги ерлар очилди. Фақат коммунизм қурувчиларини на Оролнинг тақдири, на экологик муаммолар ва на дефолиация тагида қолган халқнинг тақдири қизиқтирмади. Бу тақдирда эса аянчли: юқумли касалликларнинг тарқалиши ва болалар ўлими ўртача Иттифоқ даражасидан анча юқори, сут маҳсулотлари, гўшт истеъмол қилиш эса ўртача Иттифоқ даражасидан икки баробар паст эди. Республикада ижтимоий вазият мураккаб бўлиб, хал қилинмаётган муаммолар тўпланиб, охир – оқибат 80 – йилларнинг охирларидаги бир қатор ғалаёнларга олиб келди.

Муаммоларга қарамасдан Москва борган сари кўпроқ пахта талаб қилаётган эди. Ш.Рашидов бошчилигидаги республика раҳбарияти эса борган сари пахта экиладиган майдонларни кенгайтириб, пахтанинг умумий ҳажмини ошириб борди. Бири талабни оширишни, иккинчиси уни бажарганлик ҳақида рапорт беришни аямади. Натижада 1970 йили 4,5 млн. тонна, 1980 йили эса 6 млн. 250 минг тонна пахта хосили йиғиб олинганлиги ҳақида рапорт берилди. 1980 йили 90% дан ошиқ пахта машиналарда териб олинганлиги тўғрисида аҳборот берилди, аммо ўқувчилар, талабалар, кексаю ёш ойлаб пахта далаларидан чиқмай қўйди. Механизаторларимиз эса бир мавсумда битта пахта териш машинасида нормал ақлга сиғмайдиган 500, 800, ҳатто 1000 тоннадан ошириб пахта "териб”, қаҳрамонлик унвонларини олавердилар. Марказдан талаб кучайган сари шунга жавобан алдаш, қўшиб ёзиш, кўзбуямачилик ва зўравонлик авжига чиқди. Пахта йиғим – теримини ташкил қилиш, одамларни сафарбар этишга милиция, прокуратура каби ташкилотлар жалб этилиб, фуқароларнинг элементар ҳақ – ҳуқуқлари поймол қилинди. Пахта йиғим – терими пайтида республикада одатдаги нормал ҳаёт издан чиқарди.

Ўша пайтда фақат Ўзбекистонда эмас, СССР деб аталмиш бутун мамлакатда рахбарлар қўлдан келганича бир – бирини, ҳаммаси йиғилиб эса қариб, мақтовларга суяниб қолган Бош котибни алдаш билан банд эдилар. Аллақачон ўзини бошқаролмай қолган Л. Брежнев ва унинг атрофидагилар республикалар раҳбарлари томонидан хушомад, лаганбардорлик кулгули, баъзан жирканч тус олди. Гўё бу соҳада ҳам социалистик мусобоқа авж олганди.

Шароф Рашидов ўз даврининг фарзанди эди. Бу даврда одамлар энди коммунизм сафсатасига деярли ишонмай қўйган эдилар. Шунга қарамасдан унинг бошчилигидаги халқ фаровонлиги йўлида ҳам қатор ишлар амалга оширилди. Республикани электрлаштириш яхшиланди ва газлаштириш бошланди, уй – жой, маданий – маиший иншоотлар қурилиши кўпайди, халқ фаровонлиги анча ошди. Тошкент шаҳрида катта қурилиш ишлари, айниқса, 1966 йилги зилзиладан сўнг амалга оширилди, 1977 йили минтақада биринчи бўлиб метрополитен ишга туширилди. Республикада рангли металлургияни ривожлантиришга хам Ш. Рашидов катта ҳисса қўшган. Унинг бевосита ташаббуси билан 1962 йил Олмалиқ мисни бойитиш фабрикаси, 1967 йили Мурунтов олтин кони ишга туширилди, Навоий, Зарафшон, Учқудуқ шаҳарлари қурилди. Ўзбекистон фақат "оқ олтин” эмас, ҳақиқий олтиннинг ҳам кони эканлиги исботланди. Мурунтовда ҳар йили 18 млн. тонна руда қайта ишланар, 50 тонна олтин олинар эди. Бу корхонанинг қуввати, олтиннинг софлиги бўйича дунёда тенги йўқ эди. Қисқа вақт ичида Ўзбекистон дунёдаги энг йирик олтин ишлаб чиқарувчи давлатлар қаторидан ўрин олди. Кейин Олмалиқ комбинати, Ангрен, Чодак, Маржонбулоқ олтин саралаш фабрикалари қурилди. Рашидовга Ленин мукофоти берилди. Лекин афсус, олтинларнинг ҳаммаси Москвага етказилар ва сарфлаш ҳам у ерда ҳал қилинар эди.

Шуроф Рашидов фақат партия раҳбари эмас ёзувчи, зиёли киши бўлганлиги учун ҳам республикада фан ва маданиятни ривожлантиришга айниқса катта ҳисса қўшган. Унинг даврида Тошкентда академиклар шаҳарчаси, университетнинг янги бинолари мажмуаси, ТошМИ шаҳарчаси, Тошкент цирк биноси каби кўплаб бинолар қурилди. Республикада фан ва маданиятни ривожлантиришга катта эътибор қаратилди. Халқлар Дўстлиги саройи (ҳозирги "Истиқлол”) меъморий мажмуаси учун қурилиш ғоясининг муаллифи ва ижодий раҳбари сифатида унга 1994 йил (вафотидан сўнг) Алишер Навоий номидаги Ўзбекистон Давлат мукофоти берилди. Бундан ташқари, Ш.Рашидов 1977 йили Тошкент шаҳрида биринчи метрополитен қурилишининг ташаббускори бўлган.

1982 йил 10 ноябрь куни Л.И.Брежнев вафот этди. Янги келган раҳбар Ю.В.Андропов мамлакатдаги кўзбўямачиликнинг миқёсини, баландпарвоз ҳисоботлару рапортларга қарамасдан ҳақиқий ҳолатни яхши биларди. Чунки у узоқ йиллар КГБ (Давлат хавфсизлик қўмитаси) деган ташкилотни бошқарган эди. Марказда бошланган тозалаш жуда тезлик билан Ўзбекистонга ҳам етиб келди ва бу ерда ниҳоятда бемаъни тус олди. "Пахта иши” деб номланган жараёнлар бошланиб кетди. Кенг миқёсдаги текширишлар бошланиш арафасида, 1983 йил 31 октябр куни Хоразм ва Қорақалпоғистон сафарида юрган Ш.Рашидов тўсатдан вафот этди. Бу ўлим республикада чорак аср давомида шаклланган ўзига хос мувозанатнинг бузилишига олиб келди. Янги келган раҳбарлар ўз халқидан кўра марказ олдида обрў орттиришни афзал кўрдилар. Текшир – текширлар авжига чиқиб, "пахта иши” бўйича ҳақиқатдан жиноят қилган, давлат мулкини ўзлаштирган, халқ ҳисобидан катта – катта бойлик орттирган бир гуруҳ кўзбўямачи раҳбарлар билан бир қаторда, (афсуски баъзи журналист ва олимларимиз уларнинг шўролар даври сўнги қатағонининг қурбони қилиб кўрсатишга уринмоқда. Шу ўринда эслатиб ўтмоқчимиз: қатағон (репрессия) лотинча repression – бостирмоқ, жазо чораси бўлиб, давлат органлари томонидан асосан сиёсий мухолифатларга қарши қўлланилган) бор – йўғи ижрочи бўлиб, ўйлаб – ўйламасдан қўшиб ёзишларига, демакки, жиноятларга ўзлари билмаган холда шерик бўлиб қолган кичик бўғин раҳбарларидан ҳам қанчаси жабр кўрди. 70 – йилларнинг иккинчи ярмидан бошлаб қўшиб ёзиш чиқиб бўлмас ҳалқага ўхшаб қолган эди. Режани бажармаган раҳбар ишдан бўшатиларди, демак амалда қолиш учун қўшиб ёзиш, каттароқ амалга кўтарилиш учун эса кўпроқ қўшиб ёзиш керак бўларди. Энг ёмони фақат қоғоздагина акс этадиган пахта тонналари оддий меҳнаткашлар ҳисобидан сотиб олинар эди. Бу жараён авж олган сари оддий халқнинг аҳволи ёмонлашиб борди.

Ш.Рашидов ёзувчи сифатида ҳам ўзининг коммунистик эътиқодига содиқ бўлган ва ўзи ишонган ғояларга хизмат қилган. Унинг "Бўрондан кучли” (PS: ўзим ўқиганман, менга жудаям ёқган), "Қудратли тўлқин”, "Ғолиблар” романлари, қатор поэма ва қиссаларида социалистик жамият қуриш жараёни содда ва тушунарли образлар орқали ифодаланган. Муҳаббат мавзусига бағишланган "Кашмир қўшиғи” қиссаси кўплаб тилларга таржима қилинган.

Ш.Рашидов совет мустабид тузумида улғайган, унга хизмат қилган. Аслида ватанда, замонда яшаб шу замоннинг воқеаларига дахлдор бўлмасликнинг иложи йўқ. Фақат ҳар бир киши эгаллаган мавқеига қараб кўпроқ ёки камроқ дахлдор бўлади, унинг жавобгарлик даражаси ҳам шу билан ўлчанади. Ш.Рашидов эса узоқ вақт катта мавқега эга бўлган шахс эди.

***(Ушбу мақола "ХХ АСР: ТАҚДИРЛАРДА АКС ЭТГАН ТАРИХ” китобидан кўчириб ёзилди. Шу сабабли имловий хатолар бўлса Сизлардан узр сўраймиз.)***

***«Ахборот соати»ни тайёрлашда қуйидаги ОАВ дан фойдаланилди:***

*1. “Халқ сўзи” газетаси 2017 йил 31 октябрдан 6 ноябргача (xs.uz)*

*2. “Фарғона ҳақиқати” газетаси 2017 йил 31 октябрдан 6 ноябргача (haqiqat.uz)*

**Ахборот соати материаллари маънавият ва маърифат бўлимида тайёрланди.**

**ФДУ «Нусха кўпайтириш бўлими» 06.11.2017 йил Бую. № \_\_\_\_ адади 295.**